In de Joor druf het er zwar weniger gschriibe, drfüür het er si Stil witerentwigglet. Er het es Oratorium Lazarus afo schriibe, dr 23. Psalm für Chor mit Klavierbegläitig verdoont, und dr Kwardettsatz in c-Moll komponiert. Zwäi vo sine Opere si ufgfüert worde, s Singspiil Die Zwillingsbrüder am 14. Juni 1820 am Theater am Kärntnertor und Die Zauberharfe am 19. August im Theater an der Wien. Wo denn si Fründ, dr Johann Michael Vogl, dr Erlkönig im ene öffentlige Konzärt gsunge het, het dr Verleeger Anton Diabelli e baar Wärk vom Schubert veröffentligt.